श्रीनगर, जम्मूकश्मीर/नगर संवाददाताः जम्मू-कश्मीर की मुख्यमंत्री महबूबा मुफ्ती ने आतंकवाद को लेकर पाकिस्तान को चेतावनी दी है। मंगलवार को श्रीनगर और अनंतनाग उपचुनाव के लिए डुरू में एक जनसभा को संबोधित करते हुए उन्होंने कहा कि जम्मू-कश्मीर में शांति के लिए आतंकवाद को बढ़ावा देना रोकना होगा। महबूबा ने कहा कि राज्य के नौजवानों के लिए बेरोजगारी प्रमुख मुद्दा था। बेरोजगारी हमारे के लिए एक चुनौती है जिससे निपटने के लिए हम काम कर रहे हैं। गौरतलब है कि 8 और 12 अप्रैल को अनंतनाग और श्रीनगर लोकसभा के लिए उपचुनाव होना है। कांग्रेस और नेशनल कॉन्फ्रेंस एक-एक सीट पर ही चुनाव लड़ेंगे और एक-दूसरे की जीत के लिए ताकत झोंकेंगे। उधर पीडीपी ने पूर्व मुख्यमंत्री मुफ्ती मोहम्मद सईद के बेटे और महबूबा के भाई तसद्दुक मुफ्ती को अनंतनाग से उतारा है। जबकि नजीर अहमद खान को श्रीनगर सीट से उम्मीदवार बनाया गया है।